নিজস্ব প্রতিবেদন : কসবার আবাসনে বিস্ফোরণ। বুধবার ভর সন্ধ্যায় তীব্র আওয়াজে কেঁপে উঠল কসবার আর কে চ্যাটার্জি রোডের একটি আবাসন। বাসিন্দাদের দাবি, নিরাপত্তারক্ষীর ঘরে বিস্ফোরণটি ঘটে। বিস্ফোরণের তীব্রতা এতটাই বেশি ছিল যে, ওই আবাসন সহ আশপাশের বাড়িরও কাঁচ ভেঙে যায়। বিস্ফোরণের তীব্রতায় ভেঙে পড়ে ২টি আবাসনের মাঝে থাকা একটি পাঁচিলও। বিস্ফোরণের সঙ্গে সঙ্গেই আগুন ধরে যায় বিস্ফোরণস্থলে। খবর দেওয়া হয় দমকলে। তবে দমকল আসার আগেই আগুন নেভাতে ঝাঁপিয়ে পড়েন স্থানীয়রা। তাঁদের চেষ্টাতেই আগুন নেভে। বিস্ফোরণের খবর পেয়ে ঘটনাস্থলে ছুটে আসে বম স্কোয়াড, পুলিস কুকুর। আসেন ফরেনসিক বিশেষজ্ঞরাও। প্রাথমিকভাবে মনে করা হয়েছিল যে, নিরাপত্তারক্ষীর ঘরে গ্যাস সিলিন্ডার ফেটেই বিস্ফোরণটি ঘটেছে। কিন্তু ঘর থেকে গ্যাস সিলিন্ডার অক্ষত অবস্থায় বের করা হয়। বিস্ফোরণের কারণ নিয়ে ধোঁয়াশা ছড়িয়েছে। কী থেকে বিস্ফোরণ তা খতিয়ে দেখছে পুলিস। আপাতত ঘরটিকে সিল করে দিয়েছে প্রশাসন। বন্ধ ঘরে ভেপার ক্লাউড থেকেও  বিস্ফোরণ ঘটে থাকতে পারে বলে মনে করা হচ্ছে। সবদিক খতিয়ে দেখে তদন্ত শুরু করেছে কসবা থানার পুলিস ও লালবাজার।